Virginia: Man gesoek ná moord, verkragting | Netwerk24
Deur Alet van der Walt 30 November 2020 10:42
Die 25-jarige man het reeds op aanklagte van moord, poging tot moord en verkragting tydens 'n huisroof in die hof verskyn.
Kol. Thandi Mbambo, polisiewoordvoerder, sê hy is op 25 November ná deeglike speurwerk in hegtenis geneem. Hy sal weer op 2 Desember in die hof verskyn en waarskynlik om borgtog aansoek doen.
Hy en sy vermeende medepligtige het op 22 November 'n inwoner van Meloding ingewag toe hy na 'n buitetoilet op sy erf is.
Die 40-jarige huiseienaar is omstreeks 02:00 twee keer in die maag geskiet voordat hy die huis ingesleep is.
Hier het die twee mans glo sy 26-jarige vriendin verkrag terwyl hy gedwing is om toe te kyk.
'n Buurman het die lawaai gehoor en gaan ondersoek instel. Die mans het die buurman na bewering ook geskiet voordat hulle met R1 000 en 'n selfoon gevlug het.
Nog 'n inwoner het met die twee gewonde mans na 'n hospitaal gejaag. Die 36-jarige buurman is by die hospitaal dood verklaar, terwyl die ander man opgeneem is.